Diari Oficial de la Generalitat Valenciana


Sumari del DOGV 4179, del 30-01-2002 (2002/429)

RESOLUCIÓ de 22 de novembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció de la línia de distribució elèctrica subterrània a 20 kV, anell 1, emplaçada al polígon industrial Mas de l'Oli, Manises (València), i s'aprova el projecte d'execució corresponent a l'expedient amb referència ATLINE/2000/954 del Servei Territorial d'Indústria i Energia de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4179

Data del DOGV
:   30-01-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/429


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 22 de novembre de 2001, de la Direcció General d'Indústria i Energia, per la qual s'autoritza administrativament a Hidrocantábrico Distribución Eléctrica, SA, la construcció de la línia de distribució elèctrica subterrània a 20 kV, anell 1, emplaçada al polígon industrial Mas de l'Oli, Manises (València), i s'aprova el projecte d'execució corresponent a l'expedient amb referència ATLINE/2000/954 del Servei Territorial d'Indústria i Energia de València. [2002/X429]
  
Vist l'expedient incoat pel Servei Territorial d'Indústria i Energia de València a instància d'Hidrocantábrico Distribución Eléctrica, SA, relatiu a la línia de distribució elèctrica subterrània a 20 kV, anell 1, emplaçada al polígon industrial Mas de l'Oli, Manises (València).
  
Vist que en el període d'informació pública establit per l'article 9 del Decret 2.617/1966, de 20 d'octubre, sobre autorització d'instal·lacions elèctriques, Iberdrola Distribución Eléctrica, SA, ha presentat al·legacions on manifesta, en síntesi, que:
  
- L'alimentació de la línia de la qual se sol·licita autorització administrativa no està resolta per a la potència prevista en el projecte.
  
- En l'esmentat projecte es pretén connectar a una línia de la seua propietat, sense el seu coneixement ni consentiment, el qual es denega expressament.
  
- En el projecte es pretén desmuntar alguna instal·lació de la seua propietat, sense el seu consentiment, la qual cosa es denega.
  
- El projecte pretén compartir instal·lacions, cosa que entenen contrària a la normativa vigent.
  
- Iberdrola Distribución Eléctrica, SA, és el distribuïdor de la zona i l'autorització comportaria la duplicitat d'instal·lacions i una innecessària complexitat en l'operació de la xarxa i també minva en la qualitat i la seguretat del subministrament, situació que si s'estenguera en cascada, originaria la impossibilitat d'explotar en condicions òptimes la xarxa.
  
i sol·licita que no siga concedida l'autorització administrativa per a la construcció de les instal·lacions de distribució esmentades a Hidrocantábrico Distribución Eléctrica, SA. Aquestes al·legacions han sigut contestades pel peticionari d'acord amb l'article 10.1 del Decret 2.617/1966, de 20 d'octubre.
  
Vist que Hidrocantábrico Distribución Eléctrica, SA, ha presentat al Servei Territorial d'Indústria i Energia de València per a la seua autorització administrativa l'avantprojecte d'una subestació transformadora 220/20 kV (exp. ATASCT/2000/240) i de la línia de 220 kV (exp. ATLINE/2000/695) de connexió d'aquesta amb la xarxa de transport, cosa que permetrà l'alimentació de les instal·lacions de distribució sol·licitades.
  
Vist que el peticionari ha acreditat el compliment dels requisits assenyalats en l'article 40.1 de la Llei 54/1997, de 27 novembre, del Sector Elèctric.
  
Vist que amb data 23 d'agost de 2001 l'òrgan instructor de l'expedient ha emés informe favorable de la sol·licitud d'autorització administrativa i aprovació de projecte.
  
Vist que la sol·licitud d'autorització i aprovació de projecte indicada ha seguit la tramitació establida en el Decret 2.617/1966, de 20 d'octubre, sobre autorització d'instal·lacions elèctriques, i en la Llei 54/1997, de 27 de novembre, del Sector Elèctric.
  
Atés que la Llei 54/1997 reconeix la lliure iniciativa empresarial per a l'exercici de les activitats destinades al subministrament d'energia elèctrica sota els principis d'objectivitat, transparència i lliure competència.
  
Atés que l'article 40.2 de la Llei 54/1997 estableix que les autoritzacions administratives en cap cas s'entendran concedides en règim de monopoli ni atorgaran drets exclusius.
  
Atés que la disposició transitòria onzena del Reial Decret 1.955/2000, d'1 de desembre, disposa que els expedients sobre les matèries que hi regula i iniciats amb anterioritat a l'entrada en vigor d'aquest es tramitaran fins a la seua resolució, de conformitat amb la normativa anterior.
  
Atés que d'acord amb els articles 10.2 i 14 del Decret 2.617/1966, la competència per a resoldre correspon a la Direcció General d'Indústria i Energia.
  
Aquesta Direcció General d'Indústria i Energia, resol:
  
Primer
  
Autoritzar administrativament a Hidrocantábrico Distribución Eléctrica, SA, la construcció de la línia de distribució elèctrica subterrània, anell 1, les característiques principals de la qual són les següents:
  
- Situació: polígon industrial Mas de l'Oli, terme municipal de Manises (València).
  
- Origen i final (topologia en anell): centre de lliurament d'energia propietat d'Hidrocantábrico Distribución Eléctrica, SA.
  
- Tensió nominal: 20 kV.
  
- Potència que es transportarà: 11.085 kW.
  
- Longitud: 1.290 metres, formant una malla (anell 1).
  
- Conductor: tres unipolars, d'alumini, de 240 mm2 de secció, aïllament en sec extrudit tipus EPR, 12/20 kV i coberta exterior de PVC.
  
- Pressupost: 15.982.297 pessetes (11.9031,65 euros).
  
De conformitat amb l'article 40.3 de la Llei 54/1997, de 27 de novembre, aquesta autorització s'atorga sense perjudici de les concessions i autoritzacions que siguen necessàries d'acord amb altres disposicions que resulten aplicables i en especial les relatives a l'ordenació del territori i al medi ambient.
  
Segon
  
No autoritzar aquella part de la instal·lació elèctrica del projecte presentat, i assenyalada en els plans amb referències E350A80877I3 i N404J52318S0, que implique connexió i/o manipulació de les instal·lacions d'un altre titular distint al peticionari de la present autorització, llevat d'exprés consentiment d'aquell, i sempre que s'hi seguisca el procediment administratiu i legal establit respecte d'això. Les instal·lacions autoritzades hauran de connectar-se i alimentar-se en tot moment des de la subestació elèctrica corresponent a l'expedient ATASCT/2000/240 mencionat en la part expositiva d'aquesta resolució.
  
Tercer
  
Aprovar el projecte d'execució, sotmetent-lo a les següents condicions:
  
1. Les obres hauran de realitzar-se d'acord amb el projecte presentat, llevat de la part de la instal·lació a la qual s'ha fet referència en el punt segon d'aquesta resolució.
  
2. El termini de posada en marxa serà de 12 mesos comptats a partir de la notificació de la present resolució. Amb anterioritat a l'acabament del dit termini Hidrocantábrico Distribución Eléctrica, SA, podrà demanar la seua ampliació mitjançant sol·licitud motivada davant aquesta Direcció General d'Indústria i Energia.
  
3. El titular donarà compte de l'acabament de les obres al Servei Territorial d'Indústria i Energia de València a efectes de reconeixement definitiu i extensió de l'acta de posada en marxa.
  
4. Hidrocantábrico Distribución Eléctrica, SA, haurà d'ajustar les seues instal·lacions als preceptes establits en el Reial Decret 2.018/1997, de 26 de desembre, pel qual s'aprova el Reglament de Punts de Mesura dels Consums i Trànsits d'Energia Elèctrica, i en l'Ordre de 12 d'abril de 1999, per la qual es dicten les Instruccions Tècniques Complementàries a aquest reglament. Així mateix, haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.
  
5. L'administració deixarà sense efecte la present resolució en qualsevol moment en què observe l'incompliment de les condicions que s'hi imposen.
  
La present resolució no és definitiva en via administrativa i contra ella podrà interposar-se recurs d'alçada davant el conseller d'Innovació i Competitivitat en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 de novembre de 2001.- El director general d'Indústria i Energia: José Monzonís Salvia.